काठमाडौं, साउन ११ । ब्राजिलको रियो दि जिेनेरियोमा यही साउन २१ गतेदेखि हुन गइरहेको ओलम्पिक सहभागी हुन जाने नेपाली टोलीलाई राष्ट्रपति विद्यादेवी भण्डारीले बिदाइ गरेकी छन् ।राष्ट्रपति भवन शीतलनिवासमा आयोजित एक विशेष समारोहकाबीच राष्ट्रपति भण्डारीले खेलाडीलाई मंगलबार सफलताको शुभकामनासहित बिदाइ गरेकी हुन् । राष्ट्रपति भण्डारीले नेपाली टोलीका ‘सेफ डे मिसन’ एवं राष्ट्रिय खेलकुद परिषदका सदस्यसचिव केशवकुमार विष्टलाई राष्ट्रिय झन्डा हस्तान्तरण गरिन् ।
ओलम्पिक खेलकुदमा नेपालका एथ्लेटिक्स खेलाडीहरु हरिकुमार रिमाल र सरस्वती भट्टराई, पौडी खेलाडीहरु शिरीष गुरुङ र गौरिका सिंह, जुडोकी फुपूल्यामु खत्री, तेक्वान्दोकी निशा रावल र आर्चरीका जीतबहादुर मोक्तान सहभागी हुँदैछन् । गौरिका र जीतबहादुरबाहेक अरु ५ खेलाडीहरु नेपाली सेनामा आवद्ध छन् ।
काठमाडौं, भदौ ११ । पाँचौं एसियाली गोजुरियो कराते च्याम्पियनसिपमा पदक जित्न सफल नेपाली खेलाडीलाई बानियाँटारस्थित पारा माउन्ट एकेडेमीले शनिबार सम्मान गरेको छ । साउन २७ देखि ३० गतेसम्म मलेसियाको क्वालालम्पुरमा भएको प्रतियोगितामा नेपालले ५ स्वर्ण र ९ कांस्य पदक जितेको थियो ।
भेट्रान्स एकल कातातर्फ विशनसिंह खड्का, ६१ केजीमाथि सोनु थापा तथा टिम कुमुतेमा सागर न्यौपाने, सागर भेट्वाल र राजन भोलुन तामाङले नेपाललाई स्वर्ण दिलाएका थिए ।
त्यस्तै भेट्रान्स एकल कातामा पेम्बा तामाङ, टिम कुमुतेमा सुमन तिमल्सिना, प्रकाश गुरुङ र सुरज तामाङ, १०–११ वर्षको कुमुतेमा नेत्रकुमार थापा र मोहित परियार तथा ८४ केजीमाथि र एकल कातामा अनिश ठाकुरले कांस्य जितेका थिए । स्वर्ण विजेता सोनुले टिम कुमुतेमा पनि थप १ कांस्य हात पारे ।
सोही अवसरमा एसियाली गोजुरियो कराते महासंघको महासचिवमा निर्वाचित बिआर मित्र र कोषाध्यक्षमा निर्वाचित सीताराम कँडेल पनि सम्मानित भए । त्यस्तै एसियाली गोजुरियो कराते महासंघ (एजीकेएफ) को रेफ्रीमा उत्तीर्ण सिपी घर्ती मगर तथा जजमा उत्तीर्ण हुन सफल सानुबाबु गिरी र सुमन तिमिल्सिना समेतलाई सम्मान गरिएको थियो । अफिसियल प्रमोद पाण्डे र संगम रिजाल पनि सम्मानित भए ।